Primal Fear

Οι Primal Fear είναι γερμανικό power metal συγκρότημα, το οποίο δημιουργήθηκε το 1997 στο Έσλινγκεν από τον τραγουδιστή Ραλφ Σίπερς και τον μπασίστα Ματ Σίνερ.

Βιογραφία
Οι Primal Fear δημιουργήθηκαν τον Οκτώβριο του 1997 από τον τραγουδιστή Ραλφ Σίπερς, τον μπασίστα Ματ Σίνερ, τον κιθαρίστα Τομ Νάουμαν και το ντράμερ Κλάους Σπέρλινγκ. Ο πρώτος τους δίσκος κυκλοφόρησε τον Φεβρουάριο του 1998 και περιείχε μία διασκευή στο "Speed King" των Deep Purple. Για την προώθηση του άλμπουμ, το συγκρότημα περιόδευσε στην Ευρώπη μαζί με τους Running Wild, πριν ο Στέφαν Λέιμπινγκ ενταχθεί στους Primal Fear ως δεύτερος κιθαρίστας.
Ακολούθησε το "Jaws of Death" έναν χρόνο αργότερα, με την διασκευή στο "Kill The King" των Rainbow. Την ίδια περίοδο, οι Primal Fear διασκεύασαν το "Breaker" των Accept για την συλλογή της "Nuclear Blast" προς τιμή τους. Το συγκρότημα περιόδευσε στην Γερμανία με τους Metalium και τους Sinergy να ανοίγουν τις εμφανίσεις τους και η περιοδεία συνεχίστηκε στην Ιαπωνία και την Βραζιλία μαζί με τους Sinner, μετά από την οποία ο Νάουμαν αντικαταστάθηκε από τον Χένι Βόλτερ.

Ο τρίτος τους δίσκος με τίτλο "Nuclear Fire" κυκλοφόρησε στις 29 Ιανουαρίου 2001 και η ακόλουθη περιοδεία περιελάμβανε ως support συγκροτήματα τους Children of Bodom και Sacred Steel. Ο δίσκος σκαρφάλωσε στο γερμανικό Top-40 και το συγκρότημα εμφανίστηκε για πρώτη φορά ζωντανά επί βρετανικού εδάφους στο φεστιβάλ "Bloodstock" του Ντέρμπι.
Οι Primal Fear διασκεύασαν το "Out In The Fields" του Γκάρι Μουρ για το άλμπουμ προς τιμή του Φιλ Λάινοτ με τίτλο "The Spirit Of The Black Rose". Ο κιθαρίστας Μάικ Κλάσιακ συμμετείχε ως γκεστ σε δύο κομμάτια του δίσκου "Black Sun" που κυκλοφόρησε τον Απρίλιο του 2002. Κατά την περιοδεία του δίσκου, το συγκρότημα εμφανίστηκε σε χώρες όπως η Ρωσία, η Κολομβία, η Βραζιλία και το Μεξικό, πριν περιοδεύσει στην Ευρώπη με τους Rage.
Το συγκρότημα συμμετείχε στην συλλογή "A Metal Tribute To Led Zeppelin" με την διασκευή στο "The Rover", ενώ ηχογράφησε και μία εκτέλεση του "Seek and Destroy" των Metallica για μία συλλογή της "Nuclear Blast". Ο Βόλτερ έδωσε την θέση του στο Νάουμαν το Νοέμβριο του 2002 και το συγκρότημα συμμετείχε στο "Metal Gods 2003" μαζί με τους Halford, Testament, Pain Museum, Carnal Forge, Amon Amarth and Immortal, περιοδεύοντας στην Βόρεια Αμερική τον Απρίλιο του 2003.
Αρχικός τίτλος του επόμενου τους άλμπουμ ήταν το "In Metal", αλλά τον Σεπτέμβριο του 2003 το άλλαξαν σε "Devil's Ground", με τον Ράντι Μπλακ να έχει αναλάβει τα τύμπανα. Το άλμπουμ κυκλοφόρησε τον Φεβρουάριο του 2004 και κατά την ευρωπαϊκή του περιοδεία το συγκρότημα εμφανιζόταν με τους Brainstorm και Rage of Creation, πριν ταξιδέψει και πάλι στη Νότια Αμερική.
Στις 4 Μαρτίου 2005, έπαιξαν στο "Rock For One World" του Έσλινγκεν για φιλανθρωπικούς σκοπούς και τον Οκτώβριο της ίδιας χρονιάς κυκλοφόρησαν το άλμπουμ "Seven Seals", περιοδεύοντας μαζί με τους Helloween μέχρι τις αρχές του 2006. Η συνεργασία τους με τη "Nuclear Blast Records" ολοκληρώθηκε με την κυκλοφορία της συλλογής "Metal Is Forever - The Very Best of Primal Fear", τον Σεπτέμβριο του 2006. Τον επόμενο μήνα, οι Primal Fear εντάχθηκαν στο περιοδεύων φεστιβάλ "Live n' Louder", που πραγματοποιήθηκε στο Μεξικό, την Αργεντινή και την Βραζιλία, μαζί με τους Stratovarius, Black Label Society, Saxon, Nevermore, Sepultura, κ.α..
Το έβδομο άλμπουμ τους κυκλοφόρησε στις 21 Σεπτεμβρίου 2007 με τίτλο "New Religion", με γκεστ συμμετοχές από τον Κάι Χάνσεν των Gamma Ray, τον Μάγκνους Κάρλσον των Starbreaker και την Σιμόν Σίμονς των Epica, ενώ στους Primal Fear είχε επιστρέψει ο Χένι Βόλτερ στην θέση του Νάουμαν. Στις αρχές του 2008, ο Λέιμπινγκ αποχώρησε δίνοντας την θέση του στον Μάγκνους Κάρλσον και το συγκρότημα μπήκε στο "House Of Music studios" στα τέλη Νοεμβρίου του 2008 με σκοπό την ηχογράφηση του άλμπουμ "16.6 (Before the Devil Knows You're Dead)". Το άλμπουμ κυκλοφόρησε τον Μάιο του 2009, βάζοντας τους Primal Fear και πάλι στο γερμανικό Top-50 μετά από οκτώ χρόνια. Για την προώθηση του δίσκου, το συγκρότημα πραγματοποίησε την μεγαλύτερη περιοδεία του μέχρι τότε, περνώντας από την Βόρεια και τη Νότια Αμερική, την Ευρώπη και την Ιαπωνία και ηχογραφώντας το "Live in the USA".
Το 2010, ο Άλεξ Μπέιροντ αντικατέστησε τον Βόλτερ, σύνθεση η οποία κυκλοφόρησε το "Unbreakable" τον Ιανουάριο του 2012, ανεβαίνοντας στο # 31 στην πατρίδα τους και περιοδεύοντας μέχρι τους πρώτους μήνες του 2013.
Στις 21 Μαΐου 2013, ανακοίνωσαν ότι ξεκινούν τις ηχογραφήσεις του επόμενου τους άλμπουμ, με την επίσημη κυκλοφορία να έρχεται τον Ιανουάριο του 2014 με τίτλο "Delivering the Black". Ο δίσκος σκαρφάλωσε στο # 13 στην Γερμανία, την υψηλότερη θέση από οποιοδήποτε άλλο άλμπουμ των Primal Fear και η περιοδεία για την προώθηση του ονομάστηκε "Eagles and Lions Tour 2014", όπου τις εμφανίσεις των Primal Fear άνοιγαν οι Σουηδοί Bullet.

Δισκογραφία
Στούντιο ηχογραφήσεις

Παραπομπές

Πηγές
 Primal Fear - Encyclopaedia Metallum: The Metal Archives
 BAND | Primal Fear
 Primal Fear - Discography - Metal Storm

Εξωτερικοί σύνδεσμοι 
 Επίσημη ιστοσελίδα
 Primal Fear στο Facebook

Γερμανικά power metal συγκροτήματα
Γερμανικά speed metal συγκροτήματα
Γερμανικά heavy metal συγκροτήματα